Man erg beseer toe boom op hom valFoto: Intelligence Bureau SA Russel Meiring, woordvoerder van ER24, het gesê paramedici is die middag na die toneel op die hoek van Cross- en 8ste Straat ontbied. Die man het gedeeltelik onder die boom gelê en omstanders het reeds begin om hom onder die boom uit te beweeg. “Die man was in ŉ ernstige toestand en het veelvuldige beserings aan sy kop, bors en arms opgedoen,” het Meiring gesê. Die man is op die toneel gestabiliseer voordat hy na die Helen Joseph-hospitaal gehaas is. Meiring het gesê dit is nie duidelik wat die boom laat omval het nie. “Niemand het naby die boom gewerk nie en die man het net verbygeloop. Dit lyk asof die wortels heeltemal uit die grond getrek en die boom net omgeval het.”